השר לשעבר מהליכוד לא הגיש הצעות חוק, הצעות לסדר או שאילתות בכנסת ה-24 • הוא כן הספיק לצאת לשומרון כדי לחוד חידות • מעקב "שקוף": מצעד הח"כים הנעלמים
מבדיקת "שקוף" עולה שגם ח"כ יובל שטייניץ (הליכוד), כמו ישראל כ"ץ, יואב גלנט ויולי אדלשטיין – שביקש (וקיבל) לאחרונה עוזר נוסף – הוא "דחליל כנסת". כלומר, ח"כ שרשום על הנייר, המשכורת שלו נכנסת כל חודש, אבל אין לו כמעט עשייה פרלמנטרית. וזה עולה לנו המון. מאז חזר לכנסת בחודש יוני יובל שטייניץ הספיק לעשות כלום אחד גדול. בדקנו: מבחינת הנוכחות במשכן, אולי יש גרועים משטייניץ, אבל גם פה הוא לא נראה כמי שמוצא בכנסת עניין רב. לפי אתר "זמן כנסת", שטייניץ נכח בחודש שעבר רק 58 שעות במשכן, שווה ערך לכשליש משרה. 99 ח"כים נכחו יותר ממנו. עלות העסקתו (שכר, יועצים, רכב, קשר עם הבוחר ושירותים שהוא מקבל מהכנסת) עולים לנו כ-140 אלף שקלים בחודש. בכל הנוגע ליובל שטייניץ – כל אלה הם בזבוז כסף.  אז עבודה פרלמנטרית – אין. בהיעדר יומנו של חבר הכנסת, בדקנו מה עשה ועם מי נפגש שטייניץ בשבועיים האחרונים, דרך הרשתות החברתיות. ביום שישי שעבר יצא לחוד לנו חידה בשומרון. ב-19 בינואר התראיין לאולפן YNET. כל שאר הציוצים והפוסטים הם ביקורת נגד הממשלה. נחמד – אבל בשביל זה לא צריך להיות חבר כנסת. מכירים את המקום הזה?#חידת_מקום_יהודה_ושומרוןהתשובה המלאה כאן👇🏻https://t.co/Okds5ctQl5 pic.twitter.com/CohfZDD8fF התופעה הזו של דחלילי כנסת קיימת בכל כנסת, אבל בדרך כלל מדובר בתופעה שולית. גם הפעם היא שולית כשמסתכלים על כל חברי הכנסת, אבל נראית כמרכזית במפלגת הליכוד, ובעיקר בעשירייה הראשונה. וגם אם חלקים אחרים באופוזיציה מחרימים את הוועדות באופן רשמי ולא רשומים בהן, הם לא מוותרים על חובתם הציבורית להשמיע את קולם בדיוני התקציב והחקיקה. וגם אם אתה חושב שדיוני הוועדות מיותרים – יש לך שלל כלים לשרת את הציבור שבחר בך. נכון להיום נראה ששטייניץ בוחר שלא להשתמש באף אחד מהם. מלשכתו של שטייניץ לא נמסרה תגובה. 